b'\n_START_ARTICLE_\nIrland\xc3\xa8s de l\'Ulster\n_START_PARAGRAPH_\nL\'irland\xc3\xa8s de l\'Ulster (en ga\xc3\xa8lic irland\xc3\xa8s Ghaeilge Uladh) \xc3\xa9s un dialecte del ga\xc3\xa8lic irland\xc3\xa8s parlat a la prov\xc3\xadncia de l\'Ulster. Ocupa una posici\xc3\xb3 central en les lleng\xc3\xbces goid\xc3\xa8liques d\'Irlanda, Esc\xc3\xb2cia i l\'Illa de Man. L\'irland\xc3\xa8s de l\'Ulster t\xc3\xa9 m\xc3\xa9s en com\xc3\xba amb el ga\xc3\xa8lic escoc\xc3\xa8s i el manx que els altres dialectes irlandesos. Hist\xc3\xb2ricament l\'irland\xc3\xa8s de l\'Ulster tenia dos subdialectes: occidental i oriental. El dialecte occidental (o irland\xc3\xa8s de Donegal) era parlat al Comtat de Donegal i alguns comtats ve\xc3\xafns. El dialecte oriental era parlat a la major part de la resta de l\'Ulster i a parts dels comtats de Louth i Meath. _NEWLINE_L\'irland\xc3\xa8s era la llengua m\xc3\xa9s parlada a l\'Ulster fins a la colonitzaci\xc3\xb3 de l\'Ulster del segle XVII que va omplir el pa\xc3\xads d\'anglesos i escocesos. Despr\xc3\xa9s de la colonitzaci\xc3\xb3, l\'irland\xc3\xa8s fou substitu\xc3\xaft per l\'angl\xc3\xa8s i el scots. El subdialecte oriental es va extingir en el segle XX, per\xc3\xb2 el subdialecte occidental encara es mant\xc3\xa9 a la Gaeltacht del comtat de Donegal. En 1808 els parlants nadius del comtat de Down William Neilson (fill d\'un ministre presbiteri\xc3\xa0) i Patrick Lynch (P\xc3\xa1draig \xc3\x93 Loingsigh) publicaren un estudi detallat sobre l\'irland\xc3\xa8s de l\'Ulster anomenat An Introduction to the Irish Language. Quan el 1926 es van publicar les recomanacions de la primera Coimisi\xc3\xban na Gaeltachta hi havia regions qualificables de reconeixement com a Gaeltacht a les Muntanyes Sperrin i al nord dels Glens d\'Antrim i l\'illa Rathlin. L\'informe tamb\xc3\xa9 esmenava petites bosses de parlants d\'irland\xc3\xa8s al comtat de Cavan, al sud-est del comtat de Monaghan i a la part m\xc3\xa9s meridional del comtat d\'Armagh. Tanmateix, les petites bosses desaparegueren en el segle XX mentre que els parlants de les Sperrin sobrevisqueren fins als 1950 i els dels Glens d\'Antrim fins als 1970. El darrer parlant d\'irland\xc3\xa8s de l\'illa de Rathlin va morir en 1985._NEWLINE_En la d\xc3\xa8cada del 1960 sis fam\xc3\xadlies de Belfast formaren una Gaeltacht a Shaw\'s Road, que ha crescut des d\'aleshores. L\'\xc3\xa0rea de parla irlandesa de Falls Road a West Belfast ha estat designada recentment \'Gaeltacht Quarter\'.\n_START_SECTION_\nMutacions inicials\n_START_PARAGRAPH_\nL\'irland\xc3\xa8s de l\'Ulster t\xc3\xa9 les dues mateixes mutacions inicials, lenici\xc3\xb3 i eclipsis, com en els altres dos dialectes i en la llengua est\xc3\xa0ndard, i majorit\xc3\xa0riament els fa servir de la mateixa manera. Hi ha, per\xc3\xb2, una excepci\xc3\xb3: a l\'Ulster, un substantiu datiu singular despr\xc3\xa9s de l\'article definit \xc3\xa9s lenitiu (per exemple, ar an chrann, "en l\'arbre") (com \xc3\xa9s el cas d\'Esc\xc3\xb2cia i l\'Illa de Man), mentre que a Connacht i a Munster, es va eclipsar (ar an gcrann), excepte en el cas de den,don i insan, on la lenici\xc3\xb3 es produeix en el llenguatge literari. Totes dues possibilitats es permeten en la llengua est\xc3\xa0ndard.'